**Odgovori ministarke nauke Sanje Damjanović:**

Pitanja meni upućena ukazuju na izazove koji se tiču programa doktorskih studija, kao i uopšteno izazove vezane za istraživanja. Ministarstvo nauke prepoznaje značaj mladih ljudi, posebno visoko kvalifikovanih. Na samom početku ovog mandata usvojili smo strategiju u kojoj prvi stub ističe značaj ljduskih kapaciteta i istraživanja.

Kroz niz programa Ministarstva nauke sprovodimo veliki broj instrumenata i u svim programima je stavljen fokus na mlade ljude i mogu s ponosom da kažem da smo u posljednje dvije i po godine uspjeli  da zaposlimo čak 170 mladih visoko kvalifikovanih ljudi od kojih su oko 40 doktorandi.

U svakom društvu doktorandi su ona najvažnija snaga razvoja, o značaj mladih ljudi govorim iz svog iskustva kao neko ko je skoro 20 godina radio u CERN-u u kome je angažovano 13.000 istraživača od kojih su 3.000 doktorandi. Ako se posmatra raspodjela po starosti ovih 13.000 ljudi, vidimo da je peak te distribucije na 27-28 godina, a upravo znamo da se u takvoj instituciji pokreću najviše tehnologije. Zapravo, istraživanje ne može biti uspješno kao ono iza kojih stoje mladi ljudi.

* **Da li postoji mogućnost izmjena u vezi sa školarinama za doktorske stipendije u Crnoj Gori?**

Mi smo to primijetili kao jednu od značajnih barijera u sistemu. Ministarstvo nauke nije odgovorno niti ima ingerenciju kad su u pitanju školarine, ali smo upravo iz tog razloga, vidjevši da je to velika barijera u našem sistemu, pokrenuli program za atraktivne evropske stipendije – atraktivne ne samo zbog toga što su ukinute školarine već što se radi o stipendijama od 700 eura mjesečno, najatraktivnije u regionu, a mogu se uporediti s uslovima u drugim EU zemljama i rijetko možete naći zemlje u kojoj su stipendije veće od prosječne plate u toj zemlji.

Pored toga, zapravo želimo da naši mladi ljudi ne budu samo u Crnoj Gori, nego da budu povezani i sa drugim inostranim institucijama i iz tog razloga ove stipendije podrazumijevaju i sumu od 10.000 eura godišnje za istraživanje koje omogućava zapravo mobilnost.

Sad se postavlja pitanja i shvatam studente koji nijesu u istoj situaciji kao i ovi naši stipendisti. Mi jesmo ograničeni našim sredstvima, zato nijesmo mogli da izađemo u susret svim doktorandima i ono što mogu da kažem je da naš sistem treba da nađe način da bar doktorandi koji su angažovani na univerzitetima budu oslobođeni školarina. Zašto? Zato što oni daju najveći doprinos svojim mentorima kad su u pitanju istraživanja, jer dio istraživanja jesu doktorandi, a samim tim i univerzitetima.

Želim da pozovem sve studente koji su nam se obratili da se jave na naš novi poziv za atraktivne doktorske stipendije.

* **Da li saradnici u nastavi imaju mogućnost da konkurišu za vaše stipendije?**

Odgovor je da, s tim što moraju da zamrznu svoju poziciju. Iako to zvuči grubo, u stvari se radi o tome da mogu da imaju samo jedno primanje, da budu plaćeni ne od univerziteta već od Ministarstva nauke. Oni fizički ostaju na univerzitetu, tako da je to benefit za sve. S druge strane, pošto je istraživanje i rad na doktoratu ozbiljan rad koji zahtijeva posvećenost i full time angažovanost, svi naši doktorandi koji su angažovani na univerzitetima mogu da učestvuju u nastavi ali ne više od 4 sata nedjeljno, što je standard u Evropi kom treba da stremimo i to se odnosi na sadašnje saradnike u nastavi ukoliko žele da se odluče za naše stipendije.

* **Da li i oni mladi ljudi koji su u radnom odnosu u drugim organizacijama mogu da se prijave za vaše stipendije?**

Odgovor je takođe da i oni treba da razgovaraju sa svojim poslodavcima, opet je benefit za sve, jer tako poslodavci dobijaju nadgrađenu vještinu svog saradnika zahvaljujući podršci Ministarstva nauke. Rad na doktoratu nije obavezno rad na univerzitetima, može biti u privredi, pretpostavljam da ljudi koji su radili u drugim organizacijama, vjerovatno su njihova istraživanja vezana za trenutno obavljanje poslova u takvim organizacijama.

* **Koji su kriterijumi za atraktivne stipendije?**

Pošto se radi o ograničenim sredstvima i naši svi instrumenti insistiraju na konkurenciji i izvrsnosti, mi smo morali da uvedemo određene minimalne kriterijume, a taj minimalni kriterijum je zaista minimalni, prosjek 8 na osnovnim i specijalističkim studijama.

* **Da li taj kriterijum može biti niži?**

Odgovor je ne, zato što mislimo da je taj prosjek ipak neki minimum. Međutim, naše Ministarstvo im ne zatvara put i tim drugim ljudima koji su zainteresovani da se bave istraživanjem, jer mi imamo veliki broj instrumenata podrške, kao što su naučno-istraživački projekti, inovativni grantovi, centri izvrsnosti i upravo u svim ovim projektima su opredijeljena dodatna sredstva ukoliko tim tog projekta zaposli mlade ljude projektno. Postoji velika mogućnost i na ovaj način smo zaposlili 170 mladih ljudi dosad.

* **Zašto na određenim fakultetima nedostaju doktorske studije?**

Ministarstvo nauke je otvoreno za sve oblasti i podoblasti nauke i sve oblasti su nam jednako važne. Međutim, odgovor na ovo pitanje je bolje da se dobije od fakulteta i univerziteta, pretpostavljam da se radi o tome da nijesu obezbijeđeni svi uslovi za doktorske studije. Međutim, željela bih da ukažem na nešto što Ministarstvo nauke stalno propagira, kako bi se i ovaj problem prevazišao, a to je mogućnost korišćenja takozvalnog dualnog PhD-ja. I ovdje je na fakultetima, dekanima fakulteta i na univerzitetima da uspostave jedan takav program dualnog PhD-ja, što znači da bi u tom sučaju naši studenti, i studenti psihologije u ovom slučaju, mogli istraživanje da obavljaju u Crnoj Gori, a sve ono što nedostaje u Crnoj Gori moglo bi se nadomjestiti na ovom drugom fakultetu, univerzitetu sa kojim se ugovara dualni PhD.

Takođe, programi doktorskih studija su različiti na različitim univerzitetima i ovaj problem bi mogao da se prevaziđe na još jedan način, zato što postoje programi doktorskih studija gdje od smaog starta, prve godine, studenti pristupaju projektnom radu, a nemaju dodatna predavanja, što je praksa u Crnoj Gori i mislim da bi sistem trebalo da razmišlja u tom pravcu, na taj način bi omogućili da svi fakulteti imaju program za doktorsko studiranje.

* **Da li Ministarstvo nauke podržava doktorske studije van Crne Gore?**

Odgovor je da trenutno nemamo instrumente ove vrste podrške. Zašto? Zato što svoja sredstva želimo da iskoristimo u smjeru da podstaknemo vidljivost crnogorskih univerziteta i naučnih isntitucija, jer na ovaj način doktorand koji odlazi iz Crne Gore pripada sistemu te druge zemlje, daje kredibilitet univerzitetu na kom obavlja studije. S druge strane, znamo danas da Evropa vapi za doktorandima i obično evropski univerziteti ne razlikuju strance od nacionalnih studenata i jednostavno su otvoreni za doktorske studente i možete sigurno izabrati i naći mogućnost da bez ikakvih školarina obavljate doktorske studije na renomiranim univerzitetima koji su među 100 najrenomiranijih univerziteta.

* **Da li Ministarstvo nauke podržava publikovanje naučnih radova?**

Publikacije su važan dio istraživanja i Ministarstvo nauke ima poseban konkurs za naučno-istraživačku djelatnost i u tom konkursu postoji veliki broj instrumenata podrške, a to uključuje i publikacije u naučnim časopisima. Takođe, podržavamo i kreiranje i uređivanje domaćih naučnih časopisa koji imaju  visok rang, zapravo šta mi direktno podržavamo. Podržavamo direktno publikacije tamo gdje postoji peer review, tamo gdje postoji evaluacija, tamo gdje prostor nije odmah obezbijeđen. Ovdje je konkretno postavljeno pitanje ne za publikacije ovih vrsta, već za objave stručnih knjiga. Znači, mi nemamo direktnu vrstu podrške u ovom smjeru, ali imamo indirektnu.

Ministarstvo nauke podržava naučno-istraživačke projekte, centre izvrsnosti i inovativne grantove i budžeti su do 100.000 eura i ovdje kroz ovaj budžet planirate sve stavke istraživanja, a to uključuje i publikacije. Uz sve ovo, uz studente treba da stoji i mentor, koji je glavna vodilja studenata i sigurna sam da ćete uz vaše mentore moći da se izborite za ovakve stvari.

* **Da li Ministarstvo nauke omogućava da studenti odrađuju pripravnički staž u toj instituciji?**

Mi smo otvoreni za mlade ljude i već nam je to praksa i prošle godine su se kod nas usavršavala dva studenta sa osnovnih studija i jesmo otvoreni za mlade ljude. Jedino ograničenje koje možemo da imamo je naš prostor.